Suid-Afrika se swemafrigters skep telkens 'n familie-tradisie – soos, onder andere, die families van Frank Gray, Janet Price, Doreen Hill en Peter Elliot – almal se kinders was eers Springbokswemmers, en toe ook afrigters. Andere was topswemmers, en nog andere het van nêrens gekom om top-swemafrigters te word. Hierdie mense het 'n groot aandeel in die sukses van swem in Suid-Afrika gehad. Cecil Colwin (1926–2012), van Port Elizabeth afkomstig, was een van die bekendste afrigters in wêreldswem. Hy was ook die eerste voltydse swemafrigter in Suid-Afrika. Almal, behalwe een van die 1956-Spingbokswemspan na die Olimpiese Spele, is deur hom afgerig. Die dames 4x100 m vryslag aflosspan, wenners van die bronsmedalje in Melbourne, was almal deur Colwin afgerig. Colwin was ook die afrigter van wêreldrekordhouer Anne Fairlie. In 1971 is hy na Australië en daarna in 1973 is hy deur Kanada as Nasionale Tegniese Direkteur van Swem aangestel.[1] Geargiveer 23 Oktober 2007 op Wayback Machine Colwin het verskeie boeke oor swem gepubliseer, onder andere Cecil Colwin on Swimming in 1969, met heelwat verwysings na SA-swem, Swimming into the 21st Century (1991) en Breakthrough Swimming (2002).